《夜宴石洲江上赋得江边星月》
明代·区大相

江空夜复清，星月落江明。吐珠疑合浦，沉璧类连城。

机石随流出，菱花拂水晴。濯枝榆影冷，泛蕊桂华轻。

玉镜宜常满，银河俨未倾。宁知邺池宴，别有颍川行。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。